‘Rower’ by vulstasie doodgeskietFoto: Twitter Kapt. FC van Wyk, woordvoerder van die polisie, het gesê ŉ skietgeveg het tussen veiligheidswagte en drie vermeende rowers uitgebreek. Volgens Van Wyk het die verdagtes ŉ vragmotor wat sigarette vervoer probeer beroof by ’n BP-vulstasie naby die lughawe. “’n Skietgeveg het tussen veiligheidswagte en die verdagtes uitgebreek en een van die verdagtes is doodgeskiet. Die ander twee verdagtes het van die toneel gevlug en is steeds soek,” het Van Wyk gesê. Deborah Francis, woordvoerder van die Suid-Afrikaanse Lughawensmaatskappy, het gesê die gebied is afgesper hoewel paaie van en na die lughawe oop is. Die liggaam van die verdagte wat doodgeskiet is, het langs ŉ silwer Tazz by die vulstasie gelê. Amza Hmdi, ’n ooggetuie, het gesê die skietery het omstreeks 13:30 plaasgevind. “Die man in die agterste sitplek het uitgespring en ŉ man wat ŉ boks sigarette gedra het, probeer beroof. Veiligheidswagte het dit gesien en hom in die kuit geskiet.” Volgens Hmdi is die verdagte ŉ tweede keer geskiet.